khistorydata/jeongjo-sjw-relations huggingface dataset:
정조 17년
右議政金履素箚曰伏以臣憂惶之極不假緩聲冒上短箚恭俟兪音伏承批旨開示丁寧奉讀惶感不知攸措噫臣雖愚昧聖意所存豈不仰認而區區微見實無前後之異批旨之下不敢不一言仰復玆又不避瀆擾冒死而畢其說以冀聖明之垂察焉噫人君卽一天也生成造化無物不遂固爲代天行政之方而四時運行誠如聖敎中取譬矣然而向使高高之天無霜雪而偏於雨露無秋冬而只有春夏則其何以收歲功而成萬物哉就以今番事言之殿下渙發於上銓臣對揚於下當用者用之當置者置之使公論翕然物情稱平然後方可謂竝行不悖而今則不然釁累之蹤負犯之類一齊甄用全無區別隄防義理壞損無餘此豈臣平日仰望於聖上者哉又況今之已用法者未盡依律當用法者未及誅討而徒以涵貸之方廣施剪拂之澤除書一頒遠近駭惑將使國是靡定民心疑眩其關係當復如何至於院啓之批乃以非伏法置辟應坐之類無論久近輕重竝與之混用爲敎則臣愚死罪尤以爲萬萬過矣夫滌垢洗釁卽指尋常罪累而言也彼其身有干犯聲討峻發者固不可以未及置辟混加甄錄也明矣雖以應坐者外言之釁孽亦有淺深所坐亦有輕重今若以不置辟非應坐而遽然擬議於恢蕩之政則天下豈有是哉臣自聞此敎衷情耿耿憂慨交中實不能無憾於天地之大也承宣復難之啓固出憂愛之忱而處分過當遂使喉舌之臣相率逬逐景色愁沮亦恐非聖世之所宜有也噫以我殿下燭理之明存省之密此等義理非不熟講而只緣疏揚一事之爲十數年苦心比日處分反歸太偏之地有欠執中之德此莫非如臣無似忝在輔相之列不善對揚以至於是也臣上念國事下慙竊位殷憂深慮若無涯際强疾拜箚申控愚忱伏乞聖明更加三思亟收日前許多人除職之命仍寢承宣放逐之敎以光聖德以幸世道答曰省箚具悉卿懇凡事偏則爲疵故曰過猶不及然近日處分非過中特不獲已也故曰觀過知仁卿若執兩說而推究則可以知予苦心所在矣大抵痼瘼非瞑眩難以責效況由今之俗救今之弊安得不用大承氣湯加入佐使二味乎夫王言當信如四時惟行不惟反昨者政院啓批中定制豈或爲外面虛喝之鋪張乎觀於一武弁之今日特除尤可驗立的之牢定矣至於諸承宣放逐不過是懸法之意亦何必過加憂歎耶卿須安心勿辭俟少間卽起視事仍傳曰此批答遣史官傳諭
정조 17년
兵曹判書金文淳疏曰伏以臣向陳乞免之章未格聽卑之天怵分畏義冒昧承膺私心懍惕如集于木卽伏見前正言沈鳳錫疏本則實有所萬萬危怖萬萬驚𢥠者蓋臣於伊日與前吏判同登筵席親聆玉音丁寧諄複欽仰感祝寸忱自激惟知對揚之是急不恤一身之顚沛退而行政果不無一二擧擬者臣雖無似粗知義理之至重隄防之至嚴則取捨注措之際亦豈無區區斟量而事有難平人各異見今此人言遣辭聲罪罔有紀極而旣無東西銓之區別則臣亦被論中一人耳骨驚心悸已無可言仍因蹲據大關廉防況於東銓諸堂遞解之後見職去就宜無異同玆不得不冒死仰籲於仁覆之下伏乞聖慈亟許鐫削臣本兵之任以謝人言以靖私義千萬幸甚答曰省疏具悉卿等之祗畏天憲謹守繩墨擧世之所知以卿等之規模當此時兩銓之長行右銓長所未敢行之大政者一則對揚二則對揚況日前筵本之頒示夫夫也孰不覩聞則臺章所論可謂鄕闇中鄕闇不必費辭深引矣且以朝廷體下之道言之伊日下敎旣嚴且截從又反復諄諄卿等奮不顧身身先冒當如無向國忠赤豈易辦此萬有一因此擧使卿等狼狽則是豈卿等之自取也匹夫之不獲其所猶曰若己推納況卿等之在冢宰司馬之列者乎卿等認以爲威福在於上日加對揚期以牢定規模如是敷敎而兩銓之中敢有逡巡却顧者邦有常刑予言不再
정조 17년
行左承旨李普溫疏曰伏以臣年前所被人言至爲罔極倘微我殿下再造之恩臣之爲薤爲粉亦已久矣亦豈至有今日也哉惟我殿下天地於臣日月於臣父母於臣庇覆之照燭之顧復之屢奉除旨皆出特恩及登筵席開釋無餘昨日批旨之下恩言懇惻逈出常格脫彼鬼關置此陽界死灰欲燃枯荄復榮雖使臣自爲之擊鼓鳴冤亦無以加此父子兄弟長幼男女聚首相對一字一涕十回莊誦顧此滓穢賤臣荐蒙曠絶之恩數前古人臣之遭罹罔測而得此於君父者其幾人哉世世子孫惟有隕首結草而已卽伏見副司直丁範祖疏又以同惡二字歸之於黨逆之科臣毛骨悚然五內失守彼所謂同惡者其有證參而言耶抑有眞贓而言耶言之者容易句斷而當之者震剝靡措苟使臣果如其言則宰臣之出入可言之地亦有年所矣何不於前年屢次恩除之下而必待今日而後始發耶其亦緩緩也夫噫臣之同與不同有罪無罪聖明在上臣何敢唐突自明重自陷於無忌憚之科也哉從今以往退伏田間以圖息補歌詠聖澤以畢餘生而已嚴旨忽降召牌儼臨揆以義分雖赴湯蹈火亦有所不敢辭者而危苦之蹤萬無進身之望玆敢隨詣陳懇伏乞聖慈亟削臣職仍治臣罪以靖私義以嚴朝綱千萬幸甚答曰省疏具悉卿其勿辭行公
정조 17년
行都承旨閔百奮在外行左承旨申光履坐行右承旨申大顯坐直左副承旨朴長卨傳旨未下右副承旨李文會傳旨未下同副承旨洪彦喆坐直注書二員未差假注書鄭文始仕直嚴思彦仕事變假注書未差
정조 17년
申大顯啓曰執義沈埉肅謝後不爲傳啓卽爲出去事甚未安推考警責仍卽牌招何如傳曰允
정조 17년
洪彦喆以訓鍊都監言啓曰本局中軍今當差出而擬望之人乏少外任竝擬何如傳曰允
정조 17년
兵曹有口傳政以李明運爲訓鍊都監中軍
정조 17년
申大顯以義禁府言啓曰時囚皆令今日內捧供仍以草記議處照律事命下矣時囚罪人趙宅鎭段本府議啓內身爲漕運差員海路險夷漫不審察一委沙格任其行船莫重國穀有此臭載事極痛駭以此照律罪取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖矣趙宅鎭杖八十收贖奪告身三等放送李觀賢水護事目本自嚴重而致敗之患旣在境內則其不善護送之罪在所難免以此照律罪取考律文則大典通編漕轉條有曰護送時不用心致敗地方官罷黜矣李觀賢罷黜放送何如傳曰允如有功議各減一等可也
정조 17년
申大顯以義禁府言啓曰趙宅鎭杖八十收贖奪告身三等李觀賢罷黜放送照律草記批旨內如有功議各減一等可也事命下矣趙宅鎭曾祖東彬揚武原從功臣云功減一等杖七十收贖奪告身三等李觀賢雖有功議罷黜無功議減等之例矣敢啓傳曰知道
정조 17년
行都承旨閔百奮在外行左承旨申光履病行右承旨申大顯坐左副承旨朴長卨坐直右副承旨鄭致淳坐直同副承旨洪彦喆坐注書二員未差假注書鄭文始仕直嚴思彦仕事變假注書未差
정조 17년
洪彦喆啓曰大司憲未差執義沈埉掌令吳翰源持平洪時溥呈辭掌令吳翼煥持平兪岳柱俱在外監察茶時之意敢啓傳曰知道
정조 17년
申大顯啓曰禁衛營將官來言今日本營軍兵日次私習云矣敢啓傳曰知道
정조 17년
申大顯啓曰御營廳將官來言今日本廳軍兵日次私習云矣敢啓傳曰知道
정조 17년
申大顯啓曰備邊司郞廳來言今日賓廳日次而大臣身病不得來會云矣敢啓傳曰知道
정조 17년
傳于朴長卨曰右副承旨入侍
정조 17년
以左副承旨朴長卨右副承旨鄭致淳牌不進罷職傳旨傳曰只推更爲牌招
정조 17년
以水原留守蔡濟恭狀啓闕里祠聖像奉來時節次令該曹磨鍊事傳于洪彦喆曰奉安日字以六月初擇吉之意禮判入侍已有下敎則尙不知委致有此狀啓之擧禮判之疎忽類如許卽令該曹枚擧此意行會本府內閣及廣德面所奉聖像奉安儀節各一件書送事分付該曹
정조 17년
申大顯以訓鍊都監言啓曰今月二十一日賓廳講代試射時無分人等更試草記批旨內居首柳晦源給弓一張無分申大偁卿於射會日更試十巡草記可也事命下矣今日本局射會時廣興倉主簿申大偁柳葉箭十巡更試邊四中之意敢啓傳曰知道
정조 17년
癸丑四月二十五日巳時上御重熙堂右副承旨入侍時右副承旨鄭致淳假注書鄭文始記注官安經心金良倜以次進伏訖上命致淳讀公事書判付訖仍命退承史以次退出
정조 17년
行都承旨閔百奮在外左承旨未差行右承旨林濟遠坐直行左承旨李書九坐右副承旨徐榮輔坐同副承旨兪漢寧坐直注書二員未差假注書鄭文始仕直嚴思彦仕事變假注書未差
정조 17년
兪漢寧以都摠府言啓曰今日入直內三廳武兼禁軍及軍兵等中日習射請出標信傳曰知道
정조 17년
兪漢寧啓曰大司憲未差執義沈埉掌令吳翰源持平洪時溥呈辭掌令吳翼煥持平兪岳柱俱在外監察茶時之意敢啓傳曰知道
정조 17년
兪漢寧啓曰御營廳將官來言今日本廳軍兵日次私習云矣敢啓傳曰知道
정조 17년
傳于兪漢寧曰不爲仕進承旨許遞前望單子入之待下批牌招察任
정조 17년
傳于兪漢寧曰左副承旨入侍
정조 17년
傳于兪漢寧曰承旨前望單子入之待下批牌招察任
정조 17년
承旨前望單子入之李集斗李書九徐有成兪漢寧落點
정조 17년
傳于兪漢寧曰在外玉堂許遞今日政差出
정조 17년
兪漢寧啓曰吏曹判書徐有防參判李在學參議李冕膺牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰允參議只推更爲牌招
정조 17년
兪漢寧啓曰吏曹判書徐有防參判李在學參議李冕膺再牌不進推考傳旨及罷職傳旨今方捧入而開政命下之後如是違牌不卽擧行誠極未安判書參判所當更請牌招而係是一日三牌何以爲之敢稟傳曰更爲牌招參議只推一體牌招
정조 17년
傳于兪漢寧曰銓堂批下更卽牌招申飭開政
정조 17년
兪漢寧啓曰吏曹判書徐有防參判李在學參議李冕膺牌不進推考傳旨及罷職傳旨今方捧入而開政命下之後尙未擧行極爲未安判書參判更爲牌招何如傳曰允參議只推一體牌招
정조 17년
傳于兪漢寧曰何時下敎而致煩酬應該房承旨遞差前望單子入之待下批牌招察任
정조 17년
承旨前望單子入之林濟遠落點
정조 17년
兪漢寧啓曰吏曹判書徐有防參判李在學參議李冕膺牌不進推考傳旨及罷職傳旨今方捧入而開政命下之後連事違召不卽擧行誠極未安判書參判所當更請牌招而係是一日四牌何以爲之敢稟傳曰旣承批旨又如是違牌揆以分義不但萬萬未安必欲使此銓官更爲行政者亦不但爲事面以此事竟日酬應今至侵夜豈有如許道理乎雖欲百番違牌徒增百番酬應參議只推與長亞堂更爲牌招申飭開政
정조 17년
兪漢寧啓曰吏曹判書徐有防參判李在學四牌不進推考傳旨今方捧入而開政命下之後連事違召無意承膺萬萬未安所當更請牌招而係是一日五牌何以爲之敢稟傳曰冢宰雖曰重任一日之內六牌不進大關事體又何可酬應乎與參議待開門牌招
정조 17년
吏曹判書徐有防疏曰伏以臣猥以無似忝叨銓任絲毫莫效瘡疣畢露居常悚蹙若隕淵谷乃者前正言沈鳳錫之疏出而論臣日前政注下語危怖聲罪狼藉直驅於之罔測之科臣於此誠不勝其體粟而魂𢥠也噫政注者銓衡之謂也衡一失其平銓法隨而乖此所以兢兢業業猶恐或墜而至於疏通一事尤是難愼之大者斤而錙銖自有分數只循故常則率多薪積之歎少欠稱停則易致隄缺之患以臣謏陋之見豈敢爲向前擔着之計而惟我聖上以天地好生之德施雨露不擇之仁將使陰崖枯荄擧囿於大化陶甄之中渙發德音非止一再臣職居近密屢度承聆而粵若日昨聖敎丁寧諄複有足以貫金石而孚豚魚以臣受恩如天之蹤早晩顚沛有不可自恤退而傳及僚堂惟對揚相與勉勵而猶且慮及忙後錯了考閱品案採訪物議敲推於見枳之淺深參互於連累之遠近遂於數三政席甄別排擬而姑置宿硏之復先從漫司而注高低疾徐之間其何敢曰一一中窽而亦自以爲煞費商量不踰界限今此臺言至以憑藉疏導乘機吹噓等說之爲人臣極罪者一筆句斷專事䵝昩殆若臣不恤義理之至嚴不顧防範之至重惟意壞却無所畏憚者然噫彼臺臣亦有見聞以此攻臣人豈有信之者哉無故無罪而久未沾官職者不患無人則何必容易議到於凶逆之姻親族黨而第其於法無拘於身無犯者宜在斟酌之科況於其間或不無處地相似而升沈不同之人則廁之甄錄之中亦不害爲對揚之一道區區寸忱可質屋漏日月之明庶幾俯燭臣何敢費辭覶縷也耶至若柳事臣固有說焉噫嘻痛矣星賊之至妖劇憯窮凶絶悖實是覆載之所不容神人之所共憤凡有血氣之倫者莫不欲食肉寢皮若有毫分干涉於此賊者揆以人情天理其將明張之不暇惟恐斥絶之或遲苟使柳誠如人言臣固當先於人而致討寧或擧似於疏通也哉蓋星賊凶疏之出也大小緘默初無一言而寂寥數語始發於柳之章聲罪擬律雖失右寬首先唱論猶有可取伊後之若疏若啓踵此而繼發則無言者不損毫髮有言者獨歸廢痼恐非綜核之政臣之檢擬者豈無所以而然哉今此臺章之拈出一柳至以謂肆然收錄力戰義理者何其意見之與臣相反至此噫臣雖無狀平日藉手而事我殿下者卽明義理嚴限防而已以其嚴隄防也故凡於釁孽之類擧示若浼之意以其明義理也故雖當恢蕩之時獨守固膠之見以此積被齮齕者于今十數年矣此實同朝之所共知而今以疏通之擧反遭罔極之言莫非臣疎才綿力冒據睢盱之場有以致此橫逆之來臣何可呶呶較挈以傷淸朝忠厚之風也哉臣於再違召命之下縮伏竢勘不自意聖敎先及於禮使職名幸蒙於鞶遞體下之眷已不勝感祝而又伏見兵判疏批縷縷百有餘言凡所以照燭臣本末昭晣臣遭罹者更無餘蘊臣奉持隆恩死亦何憾而至於向國衷赤之諭牢定規模之戒有非負累如臣所可冒當擎讀未半自不覺淸血之被面愧汗之沾背而已此生此世將何以圖報萬一也耶臣自有人言以來悲憤痛冤如不欲生拯濟雖勤於衽席身名已落於坑坎抗顔周行更無其望而曾未數日忽伏承復授前任之命五內失守罔知所措假使臺臣之言出於官箴見叨之職在於他司猶不當遽然冒出況其言則至懍怕之說也其職則大僨誤之地也顧何敢以一遞之暫伸復玷政席甘自陷於乖廉防辱朝廷之歸哉固知違越飭敎自干邦憲而鐵限在前轉動無路玆不得不披瀝腔血疾聲呼籲於黈纊之下伏乞天地父母俯憐情踪危臲之狀特垂終始全保之澤亟削臣銓衡之任仍勘臣鈇鉞之誅以謝人言以安微分千萬至禱答曰省疏具悉休說沈鳳錫十輩自有鑿龍門一斧沛然疏漯之效予方銳意勵精際此人其人之會居銓對揚在卿等與有幸矣悠悠麥浪之談義當付之無辨卿其勿辭行公
정조 17년
吏曹參判李在學疏曰伏以臣之庸材弱植本不近似於銓職而感戴洪恩怵畏私分有除輒膺殆無虛月行政則多醜拙之露參政則無承佐之益每自循省惶愧交切日前伏見前正言沈鳳錫疏本則以近日疏通事論斥銓官竝請削黜而遣辭危怖聲罪狼藉覽之未半心驚魂𢥠誠莫知爲喩也噫今日臣子之藉手以事我殿下惟在於明義理嚴隄防一或有忽於此則非常分也居銓地者其所兢兢然致愼豈不及於人哉誠以今番所下絲綸十行丁寧有足以感動臣隣長僚筵退後又對諸堂莊誦聖敎相與欽歎必使所以誠心對揚故臣亦感其任謗擔着之意數日政望之次第收擬者臣果參聞而輿論是豈放過於隄防而然也以今不齊之物情固難望人人見孚而今此臺言專事䝱勒直以乘機吹噓等說欲驅之於罔測之科人之爲言胡至此極吁亦怕矣臣之被論旣與諸般則其所處義亦無異同昨承宣除旨冒罪違召獲家恩遞杜門縮伏餘悸未已此際又伏奉銓任復授之命庚牌荐臨飭敎繼降狼狽之地理難復叨危蹙之情比前有倍揆以廉防其不可冒進也決矣玆敢略入文字仰暴衷懇伏乞聖明俯賜諒察亟降威罰以安微分以謝人言千萬幸甚答曰省疏具悉卿其勿辭入來參政
정조 17년
同敦寧鄭煥猷疏曰伏以臣罪臣自知之孽自作身陷大戾惟我殿下以天地之仁垂父母之慈拔之坑坎置之衽席欲報之德隕結難盡向叨衛將獲覩文陛涯分已踰無復餘恨而歲首陞秩忽侈曠絶之殊典日前除旨尤出收錄之盛念臣五內震懍雙淚縱橫誠莫知其何以致此也死生夷險惟命是侈而已隨衆辭巽臣何敢爲而第此見叨之職敦寧已盡公格難冒縱急叩謝之禮粗效微忱徒懷瀆擾之懼尙此虛縻今始冒萬死控籲伏乞亟令攸司照例刋改以安私分千萬幸甚答曰此等不緊上疏皆爲捧入乎捧納承旨先遞差後禁推在院承旨一竝遞差
정조 17년
吏曹參議李冕膺疏曰伏以臣冒據銓任瘡疣層出厚被罔極之人言特蒙遞解之溫音曲念情私俾伸廉防臣感戴隆恩顒俟重勘曾未多日新命遽下職名如舊臣惶駴震懍誠莫知措躬之所也夫疏通之政最宜難愼有非如臣庸愚所可參論而日前政席長僚出自香案之前奉傳懇惻之敎恢蕩之聖念殆若雨露之不擇好生之德音有如天地之普博臣拜手承聆滿心欽歎數三疏滯之政隨參而與聞竊自附同聲對揚之義矣其奈世道難平人見不同勘罪之請突發於司直之地矣就事論事本心說去只出嚴防之意不失官師之箴則夫孰曰不可而至於憑藉聖旨乘機吹噓等說噫嘻此何言也凡爲人臣者若或蔑公而濟私尙難責銓衡之任況復憑藉聖旨乎且或陰護於凶孽尙難容貸覆載之間況復乘機吹噓也哉苟如是者直是無臣分也無臣節也論其負犯誅戮尙餘罪矣豈容一日涵貸耶其所爲言專事䝱勒略無顧忌抑何故也臣之平日所自期者惟在於明義理嚴隄防以圖一半分涓埃之效矣今也反是乃歸之於晦義壞防之地臣雖奊詬尙忍聞此言耶慙痛悲憤寧欲無吪官職去就非所可論嚴召之下秪肅無路冒死違傲唯大何是俟不意罰止問備庚牌荐降悚蹙之極無地自容猥披肝血仰煩崇聽伏乞聖明亟賜處分仍治臣瀆撓之罪以安私分以肅朝綱焉省疏具悉爾其勿辭參政
정조 17년
癸丑四月二十六日午時上御重熙堂左副承旨入侍時左副承旨徐榮輔假注書鄭文始記注官安經心金良倜以次進伏訖上命榮輔書傳敎曰自有牢定何可撓奪於群咻況一望一擬無非出於仰答而俯承乘機敲撼之說非不知也則此非向批所謂奮不顧身者乎此時此銓官若不委任責成則不但苦心之就緖未易欲行恢蕩之政反貽害於無故銓官亦豈成說乎業亦示意處義已伸前吏曹判書徐有防參判李在學參議李冕膺復授銓堂之任卽爲牌招開政嚴飭無敢引義此銓堂若不復致政廳仍爲開政則其可曰朝廷有造化之權乎牌去來申飭斯速開政仍命退承史以次退出
정조 17년
行都承旨閔百奮在外行左承旨林濟遠坐行右承旨李書九坐直左副承旨徐榮輔內閣直右副承旨南公轍坐直同副承旨兪漢寧坐注書二員未差假注書鄭文始仕直一員未差事變假注書未差
정조 17년
藥房都提調洪樂性提調李𡊠行左承旨林濟遠啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣連日酬應之餘氣升如期作夜又添政官酬應近日承宣及政官之罪果何如如卿在具瞻之地者不能董飭爲此循例日次問安者誠慨然矣王大妃殿惠慶宮中宮殿藥房口傳問安答曰知道
정조 17년
傳于兪漢寧曰不爲仕進承旨牌招未差之代前望單子入之待下批牌招察任
정조 17년
傳于兪漢寧曰新除授承旨中罷散人敍用
정조 17년
傳于兪漢寧曰申飭之下肅單尙不捧入該房承旨從重推考開政斯速擧行
정조 17년
兪漢寧啓曰吏曹判書徐有防參判李在學參議李冕膺牌不進推考傳旨及罷職傳旨今方捧入而開政命下之後連日違召無意承膺事體所在極爲未安判書參判更爲牌招何如傳曰分義道理萬萬寒心違牌竝勿施更爲各別嚴飭斯速膺命違牌勿爲呼望牌去來催促
정조 17년
兪漢寧啓曰吏曹判書徐有防參判李在學參議李冕膺特敎申飭何等截嚴又有違牌勿爲呼望之命而屢度催促謂以遭罹罔測轉動無路席藁闕外終不承膺事體分義萬萬駭然竝從重推考何如傳曰允
정조 17년
傳于兪漢寧曰吏房承旨入侍
정조 17년
傳于兪漢寧曰處義雖重昨日擧措萬萬非義分之所敢出以酬應之難下敎何如且有入侍之命則敢以免冠席藁等語一味違拒者豈有如許國綱乎吏曹判書徐有防統制使除授參判李在學慶尙右兵使除授參議李冕膺全羅右水使除授皆令當日辭朝時任帥臣竝令該曹口傳遞付軍職
정조 17년
傳于兪漢寧曰統制使外補有命而開政下批付兼銜節度使然後敎諭書密符當爲傳授卽令入直堂上下批如有口傳之例口傳擧行事分付
정조 17년
兵曹口傳政事統制使徐有防慶尙右兵使李在學全羅右水使李冕膺同知李潤慶副司直金思穆護軍李健秀竝單付
정조 17년
傳于兪漢寧曰統制使付兼銜事纔有下敎矣不待特敎混用兩兵水使循例付銜例徑先書入當該入直堂上遞差旣付兼銜矣開政或口傳下批之命置之
정조 17년
傳于兪漢寧曰政命已至經宿本銓諸堂出代前兵批政事先爲擧行事分付
정조 17년
兪漢寧啓曰兵批政事先爲擧行事命下矣兵曹判書金文淳卽爲牌招開政何如傳曰允
정조 17년
傳于兪漢寧曰下直閫帥留待
정조 17년
傳于兪漢寧曰昨日許遞玉堂令該曹卽刻口傳付軍職
정조 17년
兵曹口傳政事副司果金熙稷閔養顯李晴金觀柱沈樂洙竝單付
정조 17년
傳于兪漢寧曰今日承宣徑出疏左副同參旣駭然同副同參尤駭然當該承旨徐榮輔兪漢寧從重推考
정조 17년
傳于兪漢寧曰當該假注書嚴思彦汰去
정조 17년
假注書嚴思彦汰去代以李健源爲假注書
정조 17년
兪漢寧啓曰假注書李健源時無職名令該曹口傳付軍職官帶常仕何如傳曰允
정조 17년
兵曹口傳政副司正李健源單付
정조 17년
以假注書李健源入直仕記傳于兪漢寧曰旣坐者收祿非戲言也況渠非應坐渠之同生亦不在於可坐之律旣爲四寸者乎設令渠爲應坐地處果難撓屈若用造化之權則李師命與故相卽兄弟而不但旣坐因特敎無礙調用豈非故例之有據乎先用其妹次及其兄已有斟定于心中者則渠弟之名雖在啓辭旣受點下又付軍銜之後豈敢如是遲滯入來今始省記假注書李健源三千權管差送當日內給馬倍道下送時任權管令帥臣區處俾無積仕禁旅纔赴旅卽回馬之弊
정조 17년
兵曹口傳政三千權管單李健源
정조 17년
傳于兪漢寧曰以此三堂更令行政已示微意言不可不信而今日擧措大關臣分一味督飭豈有如許國綱此一也又思之冢宰何等重任而暫遞旋仍處義猶未快伸設或行政於今日又將言私於後政此二也非不知乍補卽收之亦涉顚例似此節拍往例班班如是然後事面正矣命令信矣規模定矣統制使徐有防吏曹判書除授兵使李在學參判除授水使李冕膺參議除授卽爲牌招開政
정조 17년
傳于兪漢寧曰統制使慶尙右兵使全羅右水使之代今日政下批或差出事分付仍以此意言于廟堂畢賑形止陸續登聞嶺伯之代今日政亦爲差出政命已下吏曹堂上若有違牌之事其可曰國有法乎自有兵判疏批中下段句語令銓官知悉
정조 17년
傳于兪漢寧曰守禦使兼帶金吾之任許遞
정조 17년
南公轍以弘文館言啓曰本館下番闕直已至多日事甚未安今日政新除授玉堂竝待下此仍卽牌招以爲推移入直之地何如傳曰允
정조 17년
備邊司薦望以李得濟爲統制使
정조 17년
有政吏批判書徐有防參判李在學參議李冕膺同副承旨兪漢寧進以趙瑍爲大司憲尹㬦爲大司諫崔守魯爲正言李龜雲爲校理宋翼孝爲副校理吳鼎源爲修撰金熙采爲副修撰尹尙在爲戶曹參判李集斗爲兵曹參判趙尙鎭爲禮曹參判權以綱爲刑曹參判李洪載爲左尹柳甲基爲兵曹參議林道浩爲兵曹參知徐龍輔爲掌樂提調趙鎭宅爲慶尙監司洪樂舜爲寶城郡守金華鎭爲判義禁司僕正鄭東觀仍任事承傳
정조 17년
兵批判書金文淳進參判李集斗病參儀柳甲基參知林道浩病行右承旨李書九進以趙尙鎭爲副摠管李弘逵爲法聖僉使權琳爲南虞候申光祐爲曹司衛將朴性裕爲景福將李東植爲全羅右水使金魯範爲忠狀將同知單盧世甲壬海別將單朴時喆副護軍李邦城金守儉竝單付
정조 17년
慶尙右兵使改望以白師誾爲慶尙右兵使李尙直爲羽林將
정조 17년
傳于李書九曰灣尹之代拔例俾擬以入事言于廟堂
정조 17년
備邊司薦望以李義綱爲義州府尹
정조 17년
傳于李書九曰義州府尹待下批明日辭朝
정조 17년
持平兪岳柱啓曰臣孽由自作罪在罔赦六年窮海縮伏訟愆自分爲遐島之鬼矣己酉以後屢被恩造得生於必死之地復寄於陽界之上臣雖愚頑豈敢不銘心而鏤骨也哉屛伏田野爲世所棄每頌聖恩徒切感祝柏府除旨忽下於千萬夢想之外繼有馹召之命臣且驚且惶不勝感泣他不暇顧急於叩謝而臣是罪戾之蹤何敢與論於官職且臣於憲府已經掌憲則揆以格例亦不當仍冒請命遞斥臣職答曰勿辭
정조 17년
兪漢寧啓曰持平兪岳柱一日再啓煩瀆退待物論之意敢啓傳曰知道
정조 17년
行兵曹判書金文淳疏曰伏以臣之所被人言極其懍怕冒入文字略暴危懇冀蒙遞解之恩及奉批旨十行絲綸鄭重諄複開示聖意之所存俯察臣心之無他至以牢定規模毋敢逡巡爲敎臣百回莊誦始而惶愧終又不覺感涕之被面也噫臣之一身非臣自有生死向前夷險不擇卽其平日所自期者則苟有一分可强之勢豈敢爲逡巡却顧之計上孤聖恩下乖素心哉惟是日前臺章遣辭之危怖聲罪之狼藉不比於尋常官箴在臣自處之義決不敢諉以昭晣晏然冒據而旣不敢連章瀆擾又不敢依舊淟涊怵畏分義顧惜廉防徊徨趑趄進退維谷卽者東銓諸堂又因撕捱至有譴補之命則到今臣之去就便成鐵限尤無可論而此際開政有命天牌儼臨僚堂遞職番次不備而以臣目下情勢萬無進身之望玆不得不隨詣闕下冒陳短疏以請違傲之罪兼暴危蹙之情伏乞天地父母俯諒臣情勢之萬萬難强亟削臣本兵之任以重四維以安私分千萬幸甚
정조 17년
以兵曹判書金文淳上疏傳于兪漢寧曰臺臣猶不敢一事再避況政官乎捧納承旨推考原疏還給宿衛重地時無行公堂上焉敢如是仍以前牌催促若或遲滯記過待令
정조 17년
吏曹參議李冕膺疏曰伏以臣之不可冒進之狀已暴於前疏而及承聖批未蒙體諒又有牌招之命臣於此尤不勝惶隘悶蹙之至苟使臣有一分可進之勢豈敢一日三違自犯邦憲而臣之處義與僚堂無少異同則一違一進揆以廉防寧有是理耶似此情勢之不得不三違者許令陳疏曾有定式玆敢援例陳章仰瀆崇嚴伏乞聖慈俯垂諒察特賜處分千萬幸甚省疏具悉爾其勿辭察職
정조 17년
癸丑四月二十七日辰時上御誠正閣吏房承旨入侍時同副承旨兪漢寧假注書鄭文始記注官安經心金良倜以次進伏訖上命漢寧讀公事書判付訖仍命退承史以次退出
정조 17년
行都承旨徐邁修未肅拜行左承旨洪義榮坐行右承旨權以綱坐直左副承旨洪仁浩坐右副承旨李壽咸未肅拜同副承旨兪漢寧坐直注書二員未差假注書鄭文始仕直申龜朝仕事變假注書金景煥仕
정조 17년
兪漢寧啓曰來初一日輪臺日次矣敢稟傳曰爲之
정조 17년
兪漢寧啓曰合辭方張之時憲府無詣臺之員事甚未安大司憲趙瑍卽爲牌招持平兪岳柱引避退待已至經宿尙未處置事甚未安執義沈埉掌令吳翰源持平洪時溥卽爲牌招以爲處置之地何如傳曰允
정조 17년
兪漢寧啓曰明日禁衛營習陣時新營入直騎士除出標信請出之意敢啓傳曰雨勢如此置之
정조 17년
兪漢寧啓曰新除授統制使李得濟本職下批之前徑先肅謝該帥臣推考警責不善知委之該曹堂上亦爲推考何如傳曰允非特該曹之罪捧納承旨遞差
정조 17년
傳于兪漢寧曰左副承旨右副承旨入侍
정조 17년
傳于兪漢寧曰同副承旨入侍
정조 17년
承旨前望單子入之洪義榮落點
정조 17년
以右承旨洪義榮牌不進推考傳旨傳于兪漢寧曰更爲牌招
정조 17년
以大司憲趙瑍執義沈埉掌令吳翰源持平洪時溥牌不進推考傳旨及罷職傳旨傳于兪漢寧曰都憲依例下司諫院執義沈埉義當竭蹶何敢逡巡乎首陽別將除授當日倍道下送時任別將遞付京職掌令吳翰源持平洪時溥旣詣臺行公又登筵傳啓之後豈可違牌只推更爲牌招申飭察職
정조 17년
以掌令吳翰源持平洪時溥再牌不進罷職傳旨傳于兪漢寧曰禁推
정조 17년
兪漢寧啓曰大司憲趙瑍掌令吳翰源持平洪時溥牌不進執義掌令一員持平一員未差監察茶時之意敢啓傳曰知道
정조 17년
以洪彦喆禁推傳旨傳于兪漢寧曰分揀
정조 17년
假注書李健源遷轉代以李毅遠爲假注書
정조 17년
假注書李毅遠在外代申龜朝爲假注書
정조 17년
事變假注書申星模在外代金景煥爲事變假注書
정조 17년
兵曹參議前望單子入之李身晦落點
정조 17년
兵曹口傳政以申大謙爲禁軍別將
정조 17년
承旨前望單子入之權以綱洪仁浩落點
정조 17년
兪漢寧啓曰新除授左副承旨洪仁浩以前任驪州牧使方在解由未出中何以爲之敢稟傳曰勿拘
정조 17년
傳于兪漢寧曰同敦寧鄭煥猷許遞前望單子入之
정조 17년
同敦寧前望單子入之閔百奮落點
정조 17년
傳于兪漢寧曰未肅拜玉堂許遞前望單子入之
정조 17년
玉堂前望單子入之校理宋祥濂副修撰魚用謙落點
정조 17년
傳于兪漢寧曰在外持平許遞前望單子入之
정조 17년
持平前望單子入之崔鎭夏添書落點
정조 17년
兵曹口傳政事副司直洪良浩洪明浩沈煥之曺允大申光履林濟遠李書九李鼎德李敬五金啓洛李壽咸李秀夏申光裕金翰東李義鳳李謙彬李思祚朴長卨鄭致淳洪彦喆徐有成沈基泰副司果李羽晉申大尹李宗燮韓光祖李日運徐有鍊金寅燮李遇濟宋祥濂崔獻重鄭尙愚金愚國金養根尹在醇兪岳柱成德雨高宅謙李錫夏呂駿永沈鳳錫副護軍申大顯徐有秉李煜鄭仁謙
정조 17년
備邊司薦望申大顯爲統制使
정조 17년
傳于兪漢寧曰政官牌招開政義州府尹下批
정조 17년
兪漢寧以弘文館言啓曰本閣下番闕直事甚未安今日政新除授玉堂竝待下批仍卽牌招以爲推移入直之地何如傳曰允
정조 17년
傳于兪漢寧曰引避臺諫許遞今日政以久屈人擬入
정조 17년
以兵曹監軍望筒佐郞金晦彬名下傳于兪漢寧曰久矣掌令窠擬入其代注書出六人中差出
정조 17년
傳于兪漢寧曰羅州牧使之代勿拘常格各別擇差
정조 17년
傳于兪漢寧曰昨夜以政望酬應幾乎徹漏則今日開政又如是遲滯兩銓諸堂從重推考該房承旨亦爲推考
정조 17년
傳于兪漢寧曰蔭官落仕人中政目不爲擧論人該房招致政吏一竝抄出書入若或有見漏則當該承旨嚴處該吏當刑配該房知悉
정조 17년
兪漢寧以吏曹言啓曰羅州牧使全州判官今當差出而羅州以湖南雄邑全州以營下劇邑物衆地大素稱難治不可不擇差同道及他道有聲績未準限己準朔守令竝擬何如傳曰允賑政纔畢迎送之弊宜念道內守令中有治績人擇擬除朝辭赴任可也
정조 17년
有政吏批判書徐有防參判李在學參議李冕膺行右承旨權以綱進以徐邁修爲都承旨李東稷爲執義金晦彬爲掌令池德斌爲持平申大尹爲校理李羽晉爲副修撰李書九爲刑曹參判李義弼爲禮曹參議鄭致淳爲刑曹參議朴龍源爲漢城主簿趙壤鎭李之衍爲典籍李趾馨爲貞陵令西部都事李在咸添書落點柳誼爲同義禁趙時淳爲羅州牧使宋守淵爲南原府使李喜大爲河東府使柳甲基爲豐川府使李廷書爲金山郡守李東野爲全州判官洪履祚爲濟州判官鄭宅冒爲固城郡守洪浩源爲求禮縣監金養根爲玄風縣監李敬心爲奉化縣監韓在中爲松蘿察訪李命基爲長水察訪李五鎭爲利仁察訪校書判校李顯采奉常僉正金洪運相換典籍三單朴蓍壽金若鍊李寅采校檢單朴能源義州府尹李義綱定州牧使李義直相換豐德府使康命吉富平府使鄭東協相換兵曹正郞兪漢寓直講吳鼎源以上仍任事承傳
정조 17년
以典籍單付單子傳于兪漢寧曰李義明同爲單付
정조 17년
以玄風縣監望筒傳于兪漢寧曰玄風縣監奉化縣監畿邑有治績守令中相換
정조 17년
以兵曹佐郞望單子傳于兪漢寧曰時任佐郞竝改差
정조 17년
吏批再政李在沆爲茂朱府使金堤郡守李河永添書落點參禮察訪金愚添書落點戶曹正郞趙重瞻添書落點刑曹正郞李潤明添書落點兵曹佐郞朴蓍壽金寅采金若鍊李義明添書落點直講李在亨添書落點權偗爲禁府都事尹文東添書落點金命淳爲司䆃主簿洪樂顯爲軍資主簿權䘩爲典牲主簿奉化縣監李敬心楊川縣監沈喜永相換玄風縣監金養根陰竹縣監張錫周相換
정조 17년
吏批三政金啓濂爲杆城郡守成道明爲監察直講李在亨平市主簿邊景祐相換參禮察訪金愚厚陵令安邁權相換
정조 17년
傳于兪漢寧曰今日特點者特除者若有煩聒之擧則當該銓堂昨日補外地方竝施遠竄之典當該承旨大靜縣定配以此分付
정조 17년
以直講李在亨參禮察訪金愚望單子傳于兪漢寧曰蔭窠相換
정조 17년
兵批判書金文淳進參判李集斗參議李身晦參知林道浩病同副承旨兪漢寧進以姜德恒爲同知李憲同爲僉知李延弼爲內禁將田象顯爲兼司僕將白思祖爲守門將同知單朴性裕副司直鄭煥猷南公轍柳甲基統制使單申大顯
정조 17년
以監察成道明望單子傳于兪漢寧曰兵批見窠許根尹衡烈擬入事口傳分付
정조 17년
兵批再政柳相亮爲訓鍊副正李宗赫爲都摠經歷
정조 17년
兵批三政以李敏植爲都摠都事
정조 17년
兵批四政訓鍊主簿許根添書落點
정조 17년
兵批五政以尹衡烈爲武兼
정조 17년
以黃海水使李禹鉉狀啓大靑小靑兩島形止當初不善擧行致有此更有看審之擧惶恐待罪事傳于兪漢寧曰勿待罪事回諭
정조 17년
以平安監司李秉模狀啓江西金厚孫褒忠事蹟論列以啓事傳于兪漢寧曰事甚稀貴不可泯沒卽令該曹指一回啓
정조 17년
權以綱以兵曹言啓曰禁軍別將李得濟時無職名依例口傳付軍職何如傳曰允
정조 17년
兪漢寧以兵曹言啓曰前永宗僉使李邦城遞付京職事命下矣時無相當窠依例付軍職之意敢啓傳曰知道
정조 17년
兪漢寧以賑恤廳言啓曰南部瓦有豆里契任掌徐貴得今月二十七日本門路傍得二歲遺棄女兒同里居良女李召史欲爲收養中部古兵曹契任掌金再渭同日本洞路傍得二歲遺棄男兒同里居良女金召史欲爲收養而貧不自食皆願受料告于本部自各該部同日牒呈故依節目竝爲給料使之乳養之意敢啓傳曰知道
정조 17년
權以綱以禁府言啓曰處分諸承旨出付當直都事當刻內押付城外後草記事命下矣沈晉賢李師濂柳綱李益運等放逐城外之意敢啓傳曰知道
정조 17년
權以綱以義禁言啓曰保放罪人韓致敎今日因病身故云罪名勿論之意敢啓傳曰知道
정조 17년
權以綱以刑曹言啓曰因承政院啓辭傳曰徐邁修望筒勿施以金履成頒布而如渠假承旨焉敢以年限過與不過等說啓辭乎況該房之人亦豈知卿宰閔百奮年紀乎此必院吏之所敎該吏出付攸司嚴治事命下矣依傳敎承政院書吏崔壽延決杖一百之意敢啓傳曰知道
정조 17년
都承旨閔百奮疏曰伏以臣之得有今日秋毫皆聖上賜也坑坎而袵席之滓穢而薰休之天地之慈覆不遺微物造化之陶鎔曲及賤品遂使陰崖戴太陽之照枯草涵雨露之澤臣雖世世生生隕首糜身尙何足仰酬萬一也哉蓋自海島蒙宥之後以至頃年甄錄之日洪造殊渥若編於身至若今玆曠絶之恩尤是臣夢寐之所不及數日之間華誥之三降百里之外馹召繼辱蓬蓽生輝鄕隣動色臣祗奉除書以首頓地惝怳感激自不覺淸血之交逬也嗚呼臣家自祖先以來世受國恩休戚是同及至臣身不肖無狀於公於私辜負荒墜殆無餘地而徒藉先蔭猥玷宰列過分之災理所必至重以丙丁劇賊多出於姻親族黨之間古人所謂亂臣賊子不意近出者不幸於臣身當之而臣旣乏九齡之前知又愧輔果之明該目擊無前之凶逆相踵於近屬而乃未能先事逆覩斷亂萌而遏凶圖臣每一念此骨驚膽掉如不欲生是將生無以抗顔人世死無以歸見父祖尙何言哉抑臣一息未泯重叨是任於十九年之後怵惕惶感不知死所一肅文陛退塡溝壑豈非臣至願攸在而第臣年前入城數月留滯猝得風痺之症肢體拘攣語音不通神精昏眩氣力凜綴舁歸鄕廬于今四載諸般症情有加無減待人接容旣無酬酢之望着衣噉飯每多倩人之時床簀奄奄不保朝夕以此樣子旣無望於陳力就列而況臣犬馬之齒已踰七旬其於見職年限已過則區區去就尤無可論而恩除之下一向偃處亦非分義之所敢出遂孔舟載病軀寸寸前進來伏城闉冒上文字略暴銘鏤之忱仍請違慢之罪臣情到此良亦戚矣伏乞聖慈俯察臣貞疾垂死之狀收還除命俾臣得以飾巾待盡於壠畝實終始生成之恩也且臣於路中得伏見臺章以凶逆姻親之入於疏揚至請銓官之勘罪臣心忸蹙尤無所容卽此情蹤亦無以廁跡於周行也決矣惟殿下竝賜諒察亟許鐫削以謝人言以靖私義不勝幸甚答曰省疏具悉驪陽故宅卿是主祀之人特除出於念舊之意而年限已過移除閑局卿其勿辭行公
정조 17년
行右承旨李書九疏曰伏以臣猥陳聯疏冀被恩勘聖度天大誅極不加且惶且感罔知攸措飭敎截嚴開諭丁寧復犯瀆撓仰煩酬應非不知死有餘辜第念臣於昨日待罪刑房臺臣去就臣當主之而如吳翼煥者流亦在憲職茶時之啓接待之節勢將循例擧行夫人臣事君惟在一心心所不安義所不可臣若徒懷嚴畏抑情强行則是豈臣誠心事上之道也哉臣受殿下罔極之恩死生夷險矢志靡他嶺海鈇鉞拱手以竢噫畏罪壞刑人情所同而臣之如此者誠以所惡有甚故耳伏乞聖慈哀其愚而察其衷亟降威罰以勵臣千萬幸甚
정조 17년
以行右承旨李書九上疏傳曰還給掌令吳翼煥成歡察訪除授俾伸廉隅仍卽除辭朝赴任事下諭
정조 17년
右副承旨南公轍疏曰伏以臣俄者筵退得接家信老母猝患泄痢之病症情苦重眞元澌脫雜試藥餌苦未得效云臣終鮮兄弟扶將無人急報踵至促臣歸視臣自聞此寄方寸焦灼按住不得玆敢忙陳至懇徑出禁扃伏乞聖慈諒臣至切之私俾許鐫免得以專意救護仍治臣擅離之罪以肅朝綱千萬幸甚
정조 17년
右副承旨南公轍上疏踏啓字
정조 17년
兪漢寧以賑恤廳言啓曰南部瓦有豆里契任掌徐貴得今月二十二日本洞路傍得三歲遺棄男兒同里居良女金召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 17년
癸丑四月二十八日辰時上御誠正閣同副承旨入侍時同副承旨兪漢寧假注書鄭文始記注官安經心金良倜以次進伏訖上命漢寧讀公事書判付訖上曰提調入侍賤臣承命出傳與藥房提調李𡊠偕入進伏𡊠曰數日間聖體若何上曰一樣矣𡊠曰王大妃殿氣候何如上曰一樣矣𡊠曰惠慶宮氣候何如上曰一樣矣上曰王大妃殿湯劑議定𡊠曰御醫康命吉時帶豐德府使矣豐德之距京至於百里之外如有不時議藥之事則招來之際稽滯可慮且値本陵端午祭享在前如此之時御醫之除授外邑者啓請換差旣多其例今亦分付該曹換差近邑以便往來何如上曰依爲之出擧條仍命漢寧書傳敎曰不爲仕進承旨許遞前望單子入之待下批牌招察任又命書榻敎曰王大妃殿進御六和湯本方中加陳皮一錢五分半夏加五分人蔘縮砂加二分厚朴減五分自今日一貼式限三貼煎入仍命退諸臣以次退出
정조 17년
癸丑四月二十八日辰時上御重熙堂左副承旨右副承旨入侍時左副承旨徐榮輔右副承旨南公轍假注書鄭文始記注官安經心金良倜吏曹判書徐有防兵曹判書金文淳以次進伏訖上命書傳敎曰新除灣尹親年已過云與定州牧使相換灣尹則除朝辭赴任事成送有旨定牧則仍令當日辭朝命書榻敎曰以注書出六區處之類今日政典籍及芸閣加設單付待窠次次陞遷又命書榻敎曰修撰吳鼎源仍任前職又命書榻敎曰王大妃殿進御藿香正氣散依前方一貼更爲煎入又命書榻敎曰左副承旨許遞與未差之代前望單子入之待下批牌招察任又命書榻敎曰新除授承旨中罷散人敍用命書傳敎曰未肅拜兵曹堂上許遞前望單子入之待下批牌招入直命書榻敎曰吏兵判入侍又命書榻敎曰諸道準瓜守令察訪限麥秋仍任之類今日政差代待下批不多日內辭朝又命書傳敎曰今則麥秋已過杆城郡守李在沆依向者下敎必於今日政州牧中先卽調用以示重民事之意文淳曰禁軍別將李得濟纔已移除統帥而本營事務多所修擧且方有成節目擧行之事此時徑遞誠爲可惜前別將李得濟今姑仍任何如上曰依爲之銳意修擧可謂乃父之子統帥何時不可爲申飭責成可也出擧條文淳曰本曹一軍色正郞兪漢寓移拜館職今已見遞矣軍色之任數遞誠可悶今姑仍任何如上曰依爲之出擧條文淳曰禁軍別將差出之時每患乏人而壯勇營善騎別將自下有不敢循例擬望何以爲之乎上曰通融備擬可也出擧條文淳曰騎士別將自是曾經閫帥擧擬之窠而今番趙雲行以未經防禦閫帥之人特除禁衛營騎士別將矣以何履歷施行乎上曰用水使履歷可也出擧條仍命退諸臣以次退出
정조 17년
行都承旨徐邁修坐直行左承旨李書九坐行右承旨權以綱坐左副承旨未差右副承旨洪仁浩坐直同副承旨兪漢寧坐注書二員未差假注書鄭文始仕直申龜朝仕事變假注書金景煥仕
정조 17년
洪仁浩以都摠府言啓曰今日入直內三廳武兼禁軍及軍兵等中日習射請出標信傳曰知道
정조 17년
洪仁浩啓曰大司憲趙煥執義李東稷掌令金晦彬持平崔鎭夏牌招啓辭未下掌令一員持平一員未差監察茶時之意敢啓傳曰知道
정조 17년
洪仁浩啓曰禁衛營將官來言今日本營軍兵日次私習云矣敢啓傳曰知道
정조 17년
洪仁浩啓曰御營廳將官來言今日本廳軍兵日次私習云矣敢啓傳曰知道
정조 17년
洪仁浩啓曰備邊司郞廳來言今日賓廳日次而大臣身病不得來會云矣敢啓傳曰知道
정조 17년
洪仁浩啓曰左承旨洪義榮今日不爲仕進卽爲牌招何如傳曰允
정조 17년
洪仁浩啓曰御營大將趙心泰以本營習陣明日出去矣兼帶右邊捕盜大將命召及大將牌傳令牌何以爲之敢稟傳曰仍佩往來
정조 17년
洪仁浩啓曰稟事堂上鄭民始沈頤之來待矣傳曰入侍
정조 17년
傳于洪仁浩曰都承旨同副承旨入侍
정조 17년
傳于洪仁浩曰今日謝恩守令入侍
정조 17년
傳于洪仁浩曰傳香承旨馳詣宗廟景慕宮奉審摘奸以來
정조 17년
傳于洪仁浩曰右副承旨入侍
정조 17년
兪漢寧啓曰右副承旨李壽咸疏批已下卽爲牌招何如傳曰允
정조 17년
承旨前望單子入之李書九尹㬦落點
정조 17년
洪仁浩啓曰新除授左承旨李書九左副承旨尹㬦卽爲牌招何如傳曰允
정조 17년
吏曹有口傳政奉化縣監李敬心永平縣令林㝡遠相換
정조 17년
洪仁浩啓曰端午帖製述人中時無職名人令該曹口傳付軍職何如傳曰允
정조 17년
洪仁浩啓曰端午帖製述人旣已抄啓弘文提學李秉鼎待開門牌招以爲出韻科次之地何如傳曰允
정조 17년
洪仁浩以吏曹言啓曰今此景慕宮夏享大祭掌牲令例以典牲主簿塡差而典牲主簿權䘩在外不得進參云今姑改差其代口傳備擬以入之意敢啓傳曰他司口傳相換可也
정조 17년
吏曹口傳政典牲主簿權䘩掌樂主簿洪百淳相換
정조 17년
洪仁浩以吏曹言啓曰依下敎問于寅寧君臣鄭寅煥處則以爲寅城府院君澈七世嫡長孫年今八十而居在忠淸道鎭川縣云今方來留於西部貞陵洞而寅城君長派子孫中無文科人及承襲人支派子孫中前後登文科者爲十三人而今無見存云矣敢啓傳曰知道
정조 17년
徐邁修以吏曹言啓曰本曹佐郞鄭晩錫呈狀內矣身素患痰癖之症當此換節之時委頓床玆時日內萬無供職之望云身病旣如是則不可强令察任今姑改差何如傳曰允
정조 17년
洪仁浩以兵曹言啓曰今日各廳堂下武臣朔試射設行事單子啓下矣雨意猶未快霽勢難試取不得爲之之意敢啓傳曰待晴爲之可也
정조 17년
洪仁浩以兵曹言啓曰本曹郞廳八員內正郞安經心兼史進尹魯東在外兪漢寓監軍進一員未差佐郞朴蓍壽內司入直金若鍊李義明俱在外李寅采有頉外司上直他無推移之道正郞未差之代令該曹口傳差出以爲入直之地何如傳曰昨日改差人中口傳陞付有實故人改差鄭觀輝仍任可也
정조 17년
吏曹口傳政兵曹佐郞單鄭觀輝仍任事承傳兵曹正郞單李德升陞付事承傳
정조 17년
洪仁浩以備邊司言啓曰端午不遠祭官當爲差出而侍從罷散甚多無以分排云在前如此之時有請敍之規矣侍從堂上堂下違牌坐罷人竝敍用令該曹口傳付軍職何如傳曰允
정조 17년
洪仁浩以備邊司言啓曰頃以大小靑島形止使白翎僉使更爲親審報來後狀間之意分付該水使處矣觀此黃海水使李禹鉉狀啓則枚擧白翎僉使金爀牒呈以爲大小靑島一一看審則大小靑島東西三十里南北二十里可墾處爲三分之一小靑島東西十餘里南北五里許可墾處爲三分之二云矣見今生齒日繁之時凡係利用厚生之道不容少忽今此兩島幅圓旣廣土品且沃則許民耕食實公事宜且以海防言之荒唐船之出沒漁採無歲無之若自今土闢而民聚追捕瞭望等節如沿海諸處則亦不害爲因邊之政以此以彼可謂一擧而兩得分付該帥臣使之募民許耕農牛種資從便顧助發遣親裨時時檢察而民戶之入接與否田土之起墾多少亦令隨卽馳報以爲考勤慢處之之地且兩島中松雜木處處茂密云開拓後始可起墾山腰以上姑爲仍置平地可懇處所在樹木爲先䂨取發賣以爲最初經紀之物力亦甚便好竝以此意分付何如傳曰允
정조 17년
洪仁浩以禁衛營言啓曰本營中軍申大謙昨日禁軍別將遷轉矣前別將李得濟今已仍任申大謙中軍之任亦爲還差使之察任何如傳曰允
정조 17년
兵曹口傳政禁衛中軍申大謙仍任事承傳
정조 17년
右副承旨李壽咸疏曰伏以臣猥以賤品幸際洪造數日之間除旨聯翩含恩畏義敢不祗肅而第臣有情地之悚恧者蓋臣之向叨是任也因大臣之箚斥陳疏徑出而伊時前正言沈鳳錫來呈一疏觀其辭語係是言事固當捧納之不暇而有涉禁句語故往復消詳未卽入啓矣追後得見疏本則末端攙入句語有曰營護逆黨角勝義理此雖在臣遞歸之後伊日未捧卽臣之爲也臣於此不勝滿心慙恧以此情踪何可冒於僨誤之地乎玆敢枚擧事狀短疏呼籲伏乞聖明亟賜鞶遞以謝人言以安微分不勝幸甚省疏具悉爾其勿辭察職
정조 17년
工曹參議柳匡國疏曰伏以臣草第寒蹤樗櫟散才幸廁朝班沁沁逐隊者居然四十有餘年矣不自意昨夏濫蒙恩資今又獲忝下大夫之列身名榮矣志願足矣祗合身退蓬蓽跡混樵牧歌詠聖澤而旋念犬馬之齒已踰七耋涓埃莫報死亡無日孤負聖明慙恨餘生惟區區願忠之志自有耿耿于中者敢以鄕里之所見聞者略效一得之愚惟聖明試垂察焉竊伏惟念國依於民民依於食足食之道惟勤力耕稼而歲有災沴力亦無效矣比年以來饑荒荐酷公私俱匱八路收租多有減縮百工頒祿亦患不給國用常有難繼之歎當此耕耨之時農民無食無種雖欲勤力其勢末由則到處田地太半陳廢秋雖豐登田租之耗縮可坐而推矣古者國有十年之儲今無數年之支脫有緩急將何以爲用言念及此不覺寒心而氣短也此不揭歲不登也亦非由用不節也其所以理財厚生之術未能爲變通更張之致也若其利於公害於私則決不可爲而於公於私俱爲便利則何憚而不爲哉裕食之方蓋在於糴穀糶穀之要惟在於行錢何則近來人心不古世道漸撓每歲秋成之後場市間米穀率皆貧民之所賣而至於財富而錢多者蓋爲換貿藏置經歷冬春佇待市價之騰踊始爲出賣富安得不益富貧安得不益貧哉朝家若於秋成穀賤之時出錢貿穀廣爲儲積視其穀價之貴賤平價發賣則富民無所牟利而貧民得蒙實惠矣是所謂足食之道在於糴穀者也然而糴穀不可以若干錢廣儲蓄行實惠也須有別般通變然後可以彌綸而經濟矣我東方行用之錢惟常平通寶也其一文之錢只爲一文之用一文之重爲一錢二分十文重合爲一兩二錢且爐鑄物種名色甚多鑄出之後利不償功極不過什二之利而已臣愚以爲宜鑄別樣大錢以六錢重鑄成一文則爲常平十文重之折半而一面刻以一錢通寶一面刻以字樣參用於常平而以此一文代爲常平十文之用則利不翅倍蓰而鑄成功費比諸常平減省不億且貫數不繁用度簡便體樣敦厚未易傷缺行之永久而有利於公用之愈便而無害於私也此所謂糴穀之方在於行錢者也方今國家之經用生民之活計專在於生財自今以後多鑄一錢通寶則費其物力者少收其功利者多而可以爲賤糴貴糶之道雖値歉荒民無捐瘠之患國有維支之效矣惟聖明特命有司亟令鑄成而行之則國家幸甚人民幸甚大凡土地物産自不無貴賤若其市直之高低則權在富民善賈善變乘時射利其利倍蓰而其欲無厭其習可惡其弊多端其中穀物綿布之日用者尤不可一任其操縱宜自公家的定相稱之價正租二十斗貴不過三緡錢常布四十尺亦不過三緡永定一切之直毋得四時隨時低仰則物情平均無甚貴甚賤之懸而貧民亦有賴矣又有民瘼之不可不變通者鄕里殘民每當荒歲非但無食而流離凡有身役緩役官穀者亦未能辦備則輒思逃躱謀免逋負於是乎有族懲里懲之擾矣一民之逃殃及十室頻年如此平民安得安堵而保恒産哉畢竟亦未免蕩殘流離之境臣愚以爲自今以後鄕邑人民之移徙也使來者去者各受兩處地方官公文書其邑里坊曲地名然後聽其來去則鄰里上下知其遠近所住憑尋有路非但逃民之避役者不得容其奸抑盜賊之出沒閃忽者亦不得匿其跡矣齊民不受其害而均有安堵之樂矣蓋州郡糴糶之設置本爲濟民之具而到今還爲有名而無其實年事稍登則民皆不願受至於行賂而圖免者居多其故何也村民之輸納也精實而斛必準及其受食也則空殼而斗太縮吏胥輸納也空殼而不盈斛及其受食也精實而石且完初終之變幻莫非吏胥之弄奸私家之經冬則一石之鼠縮不過二斗官庫之穀經冬則一石之鼠縮至於四五斗之多此豈鼠有廉饞哉莫非吏胥之弄奸常年之豆太秋糴而春糶荒年之豆太則秋糴而春不糶亦莫非吏胥之弄奸爲太守者獨不能照察此弄奸狀而禁齗之何哉至於今春兩豆極貴民間非但燻造之不得早晩耕取種亦且難焉小民之呼冤不其然乎凡此數件言雖淺近事係民隱倘蒙聖明採納實億兆之幸前後憂民之聖敎非不丁寧懇惻而更令道臣宣諭列邑嚴束吏胥俾生靈被實惠不勝幸甚省疏具悉諸條所陳可見爲民國之試許令有司之臣登對時稟處糶糴之弊申飭諸道
정조 17년
癸丑四月二十九日午時上御重熙堂左副承旨入侍時左副承旨洪仁浩假注書鄭文始記注官安經心金良倜以次進伏訖上命仁浩讀公事書判付命書傳敎曰揆以處義不可行公右副承旨李壽咸許遞違牌承旨亦爲許遞前望單子入之仍命退承史以次退出
정조 17년
癸丑四月二十九日卯時上御熙政堂備局稟事堂上守令同爲入侍時行都承旨徐邁修行右承旨權以綱左副承旨洪仁浩同副承旨兪漢寧假注書申龜朝記注官安經心金良倜右參贊鄭民始戶曹判書沈頤之南厚府使宋守淵河東府使李喜大金山郡守李廷書杆城郡守金啓濂金堤郡守李河永高城郡守洪樂舜固城縣令鄭宅昌求禮縣監洪浩源以次進伏訖上命仁浩書傳敎曰昨日見寅寧君鄭寅煥肅謝意以爲寅城府院君文淸公後始有承襲令吏曹詳問主家今見草記果然故相文淸公家遣承旨致祭肅謝者年過八十云令該道待其下去給米肉以示記錄舊裔之意上命書榻敎曰大司成成均館久任郞廳入侍又命書榻敎曰下直守令入侍宋守淵奏職名訖上曰經幾邑守令乎守淵曰高山通川沃川三處矣李河永奏職姓名訖上曰經幾邑守令乎河永曰新溪延安星州矣李廷書奏職姓名訖上曰經幾邑守令乎廷書曰曾經利川而竝今番新除爲二次矣樂舜奏職姓名訖上曰經幾邑守令乎樂舜曰英陽陽德平昌矣金啓濂奏職姓名訖上曰經幾邑守令乎啓濂曰曾經燕岐矣上命書榻敎曰高城郡守杆城郡守當日辭朝上曰宣諭則承旨於政院擧行可也李喜大奏職姓名訖上曰具陳履歷可也喜大曰庚子三月始除守門將壬寅落仕辛亥武兼復職九月陞訓主壬子正月訓判臘月遷經歷今拜河東矣上曰誰族也喜大曰元無親族之可援者矣上曰爾祖爲誰喜大曰讓寧大君十一代孫矣上曰行列何字喜大曰喜字矣仁浩曰河東府使李喜大奏對駭妄本院請推之外無他可施之罰何以爲之上曰置之可也上命喜大誦七事鄭宅昌奏職姓名訖上曰具陳履歷可也宅昌曰丙午以參下武兼出六遷都摠經歷宣傳官訓鍊副正今拜固城矣洪浩源奏職姓名訖上曰具陳履歷可也浩源曰丙申武兼出六除禁都丁酉落仕辛亥復職壬子刑正今拜求禮矣上曰守令先爲退去可也民始進伏曰小臣有區區意見敢此仰達矣我聖上至仁大德無處不被無物不遂近日疏通一事孰不欽仰而只緣在下者不善對揚日前聖敎中過則有作威之漸此誠群下之罪然近日處分實有萬萬過中者釁孽負犯混無區別以至於口發悖說手呈凶疏者及劇逆大憝之至親前望點下內外竝用義理乖矣隄防蕩然大小臣僚莫不憂憤抑塞臣愚死罪疏滯之德意反致貽累之患豈不可悶乎伏願還收伊日處分參酌其輕重深淺可疏者疏之不可通者不通然後方可謂之疏通而亦可爲永久之道矣頤之曰伏法應坐外無論輕重初不區別一例用之則義理隄防實無可言者矣邁修曰臣之愚見重臣畢陳無餘矣今番疏滯之聖德孰不欽仰而若乃不諒所犯之輕重竝皆疏滌則豈不爲世道寒心乎至於斥黜之四承宣可奬而不可罪而尙未蒙宥臣竊爲之慨然竝還收罪名區區之望也上曰卿等不必多費說話其在時措之義不得不如是昨因窠窄蔭官皆授文臣窠大體疏滯之人不爲多矣民始曰使渠輩偃息倖逭亦云失刑豈可一竝疏滌而用之乎上曰李健源事善爲之矣雖以當者言之宜無自犯之理況其同生與三寸乎此意已諭於吏判矣民始曰李健源則其弟之啓尙存若究問則未知何如而至於直用法之至親不可不區別矣上曰其中難於擧論者中批不足惜拔例不必拘如是則規模定矣民始曰重者塞之輕者疏之然後淸朝之隄防可以嚴矣恢蕩之德意可以行矣上曰日前慶尙道黃山地有決堰之患不得隄防合衆力築之然後始乃完固道伯狀啓適到於疏通之時誠怪異矣蓋人力多則筒亦完築今以衆疏通之人同力塞之則日後隄防豈不完固乎民始曰如是故種種潰決矣若能量其淺深酌其輕重引勢通塞則豈有頹決之理乎邁修曰臣職忝惟允豈無一言匡救乎四承宣處分萬萬過中亟賜還寢臣所望也上曰事若妥帖則承宣事自當妥帖然大抵伊日院啓遣辭過矣鬼頭藍面誰也丹書鐵券何也良可慨然然昨聞承宣之言則洪時傳者以新除臺鍊陳疏到院而以疏通事侵斥銓官不遺餘力云渠亦疏通中人雖曰瞹昧嫌疑則有之以渠情踪反論疏通之銓官直驅之逆殆有甚於沈鳳錫疏予雖不得目見豈有如許紀綱乎何不直呈而還持去云乎民始曰聞甚駭怪矣上曰稟事可也民始曰京江船隻之以一倂初運於湖南定式者蓋欲遠地穀物一齊先運俾無晩載意外之患連接湖南諸邑裝發之報則下道遠邑稅船已有到泊京江者而中間諸邑尙無裝發之報至於羅州則以一隻船尙未來到爲辭此月已盡而尙未裝發則殊非定式之本意且湖西穀物無可運之期其所擧行極爲未安未下去船隻申飭舟橋司査實委折督促下送未裝發諸邑嚴飭該道使之一齊卽速裝載發送後牒報之意出擧條另飭何如上曰依爲之出擧條民始曰此黃海水使狀啓也待大臣出仕後相議稟處何如上曰草記爲之可也頤之曰徽陵丁字閣修改之役今已自禮曹稟達端午兼告由擧行而年前各陵公廨修繕時物力自戶惠廳以錢分半需用至於今番丁字閣修改事體自別材瓦物種自臣曹輸送工匠料米自本官會減而第此工役與新建有異且敦匠之臣無奉審之事故容入多寡無酌量而大體則因奮修改也其若過於張大則事體未安若加操切則草率有慮本陵官旣兼監役修改之際另加裁量務從完緻而無或張大材瓦取用匠手料米亦十分節省須體朝家不役都監之意期於省工費竣重役之意預爲嚴飭何如上曰依爲之出擧條仁浩曰大司成雖除他職而兼帶事旣有定式矣大司成徐榮輔除拜承宣所當竝兼銜下批旣遞承宣之後則亦宜還付日前兩政俱不擧行揆以格例做錯非細當該銓官推考大司成徐榮輔仍令卽爲還付何如上曰依爲之出擧條邁修曰陞補限內不爲設行大司成直捧禁推傳旨事曾有定式矣今年則自春至夏尙不設行一抄而未卽依例請罪誠不勝惶恐泮長之違越定式殊甚未安前後大司成竝推考申飭從近設行何如上曰依爲之旣有定式則過限不稟當該承旨亦爲推考可也出擧條上曰大司成久任郞廳進前可也大司成徐榮輔直講吳鼎源進伏上曰經書活印之役甚鉅不可全責於柳得恭一人泮儒長日無事使之輪回校讎則亦有益於渠之工夫印前釐正一件印後釐正一件而以某張某字某人拔出各書紙頭好矣命退諸臣以次退出
정조 17년
行都承旨洪明浩坐行左承旨林濟遠坐直行右承旨李家煥坐左副承旨金履成坐右副承旨南公轍坐直同副承旨金翰東未肅拜注書二員未差假注書鄭文始仕直申龜朝仕事變假注書金景煥仕
정조 17년
南公轍啓曰大司憲趙瑍執義李東稷掌令金晦彬持平崔鎭夏牌招啓辭未下掌令一員持平一員未差監察茶時之意敢啓傳曰知道
정조 17년
林濟遠啓曰來初五日朝參日次而景慕宮夏享大祭齋戒相値頉稟之意敢啓傳曰知道
정조 17년
南公轍啓曰輪對官來待矣敢啓傳曰入侍
정조 17년
南公轍啓曰行左承旨李書九今日不爲仕進卽爲牌招何如傳曰仍任前職牌招察任承旨則前望單子入之
정조 17년
承旨前望單子入之南公轍尹行頣落點
정조 17년
傳于金履成曰左副承旨入侍
정조 17년
洪明浩啓曰新除授左副承旨南公轍右副承旨尹行頣卽爲牌招察任何如傳曰允
정조 17년
傳于洪明浩曰承旨中差祭人仍任前職
정조 17년
以左副承旨南公轍牌不進罷職傳旨傳于尹行頣曰只推更爲牌招
정조 17년
以左副承旨南公轍再牌不進罷職傳旨傳于尹行頣曰日前擧措之後以念舊之意姑且參酌分揀則含恩畏義不敢更事引義卽當然之道焉敢有任輒違乎萬萬駭然傳旨勿施前牌還收卽爲招致啓板前其委折査問以啓
정조 17년
林濟遠啓曰明日傳香禮房承旨當爲齋宿左承旨權以綱卽爲牌招何如傳曰允
정조 17년
傳于林濟遠曰承旨前望單子入之待下批牌招察任
정조 17년
承旨前望單子入之洪明浩李家煥金履成徐有秉林濟遠落點
정조 17년
以都承旨洪明浩右承旨李家煥牌不進推考傳旨傳于林濟遠曰更爲牌招
정조 17년
以右副承旨徐有秉牌不進罷職傳旨傳于林濟遠曰聞有實故許遞前望單子入之
정조 17년
傳于南公轍曰吏禮換房
정조 17년
以漢城府坐不坐單子傳于南公轍曰一向懸病是豈向來疏批之意乎右尹趙鎭寬推考申飭赴坐
정조 17년
洪明浩啓曰校理李龜雲陳疏徑出原疏纔已捧入矣所當直捧禁推傳旨而此與無端徑出有異推考警責玉堂上下番俱空事甚未安應敎趙弘鎭校理宋祥濂副修撰魚用謙竝卽牌招推移入直何如傳曰允
정조 17년
南公轍啓曰應敎趙弘鎭校理宋祥濂副修撰魚用謙牌不進罷職傳旨今方捧入而校理李龜雲受由在外玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰未肅拜人許遞與未差之代前望單子入之待下批牌招入直
정조 17년
玉堂前望單子入之校理洪大協副校理李義駿兪漢寓修撰李宗燮沈樂洙副修撰金觀柱金祖淳落點
정조 17년
林濟遠啓曰新除授校理洪大協時在慶尙道金泉道任所修撰沈樂洙時在京畿坡州地副修撰金觀柱時在京畿驪州地經筵入番事緊竝斯速乘馹上來事下諭何如傳曰允
정조 17년
南公轍啓曰副校理李義駿兪漢寓修撰李宗燮副修撰金祖淳牌不進罷職傳旨今方捧入而校理洪大協修撰沈樂洙副修撰金觀柱俱在外玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰修撰李宗燮宜欲一伸副修撰金祖淳聞有衆所共知實病竝許遞副校理李義駿旣無別般情勢焉敢以違牌爲程課乎鍾城府使除授當日辭朝時任府使遞付京職其中副校理兪漢寓中批之後一遞足矣連事違牌萬萬駭然只推牌招追省記入直今已夜深牌去來嚴飭
정조 17년
傳于南公轍曰校理李龜雲在外代前望單子入之待下批一體牌招察任
정조 17년
以應敎趙弘鎭校理宋祥濂副修撰魚用謙牌不進罷職傳旨傳于南公轍曰其中宋祥濂魚用謙則一番違牌似然已許遞而趙弘鎭之日前嚴敎之下猶敢生氣有此牌不進之擧萬萬無狀熊川縣監除授當日辭朝昨日筵中其發言端之後仍以置之豈有如許刑政乎承宣旣言諸宰亦聞之則未撤已撤不足說也渠以起廢之踰論起廢之失乃敢曰是曰非極意論斷大抵人臣事君先觀廉義渠之擧措果恥愧乎不恥愧乎況今番恢張之擧出於人其人之苦心則似此罕聞之所犯若以新起廢之人過加曲恕當罪不罪亦有違於無物我之戒持平洪時溥臺望令該房收取洗草時溥明月萬戶除授當日辭朝時任萬戶係是絶海重溟之人豈可無端落仕乎守門將加設遞付
정조 17년
傳于南公轍曰日前之稱在外已無嚴今日出牌尙無去來萬萬無狀渠亦有人心則多年講製之餘宜識報答之義而焉敢至今在鄕舍乎校理李晴臨津渡別將除授使之除朝辭赴任事分付摠廳今夜內若不以赴任緣由狀啓則當該摠戎使令訓局記過待令時任別將遞付京校
정조 17년
兵批有口傳政守門將高漢祿明月萬戶洪時溥臨津別將李晴竝單付
정조 17년
禮曹啓目粘連江西縣金厚孫以遐遠之人當板蕩之時一心忠勤六旬效勞千渡之川名尙今流傳一方之輿論久猶聳嘆其在記舊勸後之道施以贈職之典恐合事宜係是恩典上裁何如啓以金厚孫之事蹟旣有徵信文字則不可循例貤贈而止厚孫則先贈左承旨兼廚院副提調仍令地方官紀其蹟於片碣豎之千渡川傍使遠近往來之人指點咨嗟知所表奬之本意爲良如敎
정조 17년
林濟遠以司饔院提調意啓曰鷹師貢人等呼訴內京貿山雉今已垂之將無以推移封進云依前傳敎定式今日爲始各殿宮日下生雉以活鷄全數代封之意敢啓傳曰知道
정조 17년
林濟遠以戶曹言啓曰臣頤之今日以全羅道聖堂倉漕船點檢事出來江上矣本道群山倉所屬鎭安等七邑壬子條田稅大同合米一萬四千三百五十二石零太三千一百四十九石零本倉元漕船十八隻分載追後無事來泊于西江前洋故一體點檢之意敢啓傳曰知道
정조 17년
林濟遠以禮曹言啓曰卽接光陵令所報則今此端午祭享兩官當爲備員而參奉尹鎰身病猝重實無進參之望斯速變通云矣莫重祭享兩官不可不備參奉尹鎰今姑改差其代卽令該曹口傳差出以爲備員將事之地何如傳曰差除於是陵意旣有在不可輕遞本曹郞官一員假官差送以爲備員將事之地可也
정조 17년
南公轍以壯勇營言啓曰本營哨官依備邊司郞廳例仕滿十五朔六品遷轉事曾有定式矣哨官李英耆成舜民已滿十五朔六品遷轉之意分付銓曹何如傳曰允
정조 17년
忠淸監司李亨元疏曰伏以臣伏奉吳翼煥上來時給馬有旨藩臣事體與他自別成命之下有不敢違越者祗受狀啓纔已上送而第伏念翼煥之負犯顧何如也古人有言曰見無禮於其君如鷹鸇之逐鳥雀翼煥之年前一疏旨意之狡慝辭語之兇悖不可但以無禮言天綱太恢王章未加使之偃息自在於鄕廬之中已是失刑之大者實爲輿情之共憤而今我聖上視同無故遽移臺閣之銜繼降馹召之命隄防之潰決釁孼之跳踉將無所不至臣愚死罪誠不能無憾於今日之擧措也臣卽一未捧傳旨之譴罷中人也顧何敢唐突陳疏而旣係本道之擧行且切微忱之憂憤冒萬死仰籲於崇嚴之下伏乞聖明俯賜採納亟寢吳翼煥給馬上來之命仍治臣瀆擾之罪以肅朝綱千萬幸甚無任云云傳于南公轍曰譴罷之道臣豈敢上疏乎與狀啓有異雖不處分揆以事體駭然甚矣還下送捧納承旨推考
정조 17년
校理李龜雲疏曰伏以臣鹵莽蔑識最居人下而僥倖科名徒藉先蔭節次榮途偏蒙洪造前後踐歷罔非踰分至於近鄕專城之養別是曠世出常之恩闔門聚首銘鏤感祝非臣隕結所可仰酬誠不知鄕曲賤品何以得此於聖明之世也向叨泮宮義重叩謝竭蹶膺赴月已屢易而間又出入於三司宿趼恩深拂拭報蔑絲毫居恒愧懼若隕淵谷惟以筋力殫竭少伸微忱爲期矣纔於直中得接鄕信則臣母八耋之年宿病越添首尾旬望有加無減證形轉就危劇藥餌又未責效半千里外專人促歸臣自聞此報方寸飛越實無頃刻按住之勢玆敢拜章徑出仍尋鄕路伏乞聖慈俯垂鑑察特命鐫遞所帶之職俾便救護仍治擅離之罪以肅朝綱不勝幸甚臣無任云云省疏具悉爾其勿辭救護母病